open-index/open-wikipedia-markdown huggingface dataset:
אולגה סלדוחה

**אולגה סודוחה** (באוקראינית: **Ольга Саладуха**; נולדה ב-4 ביוני 1983) היא אתלטית אוקראינית, היא אלופת העולם (טגו 2011), 3 פעמים ברציפות אלופת אירופה (ברצלונה 2010, הלסינקי 2012 וציריך 2014) ובעלת מדליית ארד אולימפית (לונדון 2012) בקפיצה משולשת.

## ביוגרפיה
סלדוחה נולדה וגדלה בדונצק.

במשחקי האוניברסיאדה שנערכו באיזמיר, טורקיה בשנת 2005, זכתה סלדוחה במדליית כסף בקפיצה משולשת בתוצאה של 13.96 מטר, אחרי ואנג ינג מסין (14.12 מטר) ולפני נדז'דה בזנובה מרוסיה (13.90 מטר).

באליפות אירופה באתלטיקה שנערכה בגטבורג, שוודיה בשנת 2006 סיימה סלדוחה במקום רביעי בשיא אישי של 14.38 מטר, במדליית זהב זכתה טטיאנה לבדייבה מרוסיה (15.15 מטר).

במשחקי האוניברסיאדה שנערכו בבנגקוק, תאילנד בשנת 2007, זכתה סלדוחה במדליית זהב בקפיצה משולשת בשיא אישי חדש של 14.79 מטר, לפני דנה ולדקובה מסלובקיה (14.41 מטר) ויאריאנה מרטינז מקובה (14.25 מטר).

באליפות העולם באתלטיקה 2007 שנערכה באוסקה יפן בשנת 2007 סיימה סלדוחה במקום שביעי בקפיצה משולשת בתוצאה של 14.60 מטר, במדליית זהב זכתה יארחליס סביגנה מקובה (15.28 מטר).

באולימפיאדת בייג'ינג (2008) סיימה סלדוחה במקום תשיעי בקפיצה משולשת בתוצאה של 14.70 מטר.

### אלופת אירופה
באליפות אירופה באתלטיקה שנערכה בברצלונה, ספרד בשנת 2010 זכתה סלדוחה במדליית זהב בקפיצה משולשת בשיא אישי חדש של 14.81 מטר, לפני סימונה לה מנטייה מאיטליה (14.56 מטר) וסבטלנה בולשקובה מבלגיה (14.55 מטר).

### אלופת עולם
באליפות העולם באתלטיקה 2011 שנערכה בטגו קוריאה הדרומית בשנת 2011 זכתה סלדוחה במדליית זהב בקפיצה משולשת בתוצאה של 14.94 מטר לפני אולגה ריפקובה מקזחסטן (14.89 מטר) וקטרינה איברגואן מקולומביה (14.84 מטר).

באליפות אירופה באתלטיקה שנערכה בהלסינקי פינלנד בשנת 2012 זכתה סלדוחה בפעם השנייה ברציפות במדליית זהב בתוצאה של 14.99 מטר, לפני פטריסיה ממונה מפורטוגל שקבעה שיא לאומי חדש של 14.52 מטר ויאנה בורודינה מרוסיה (14.36 מטר).

### מדליית ארד אולימפית
באולימפיאדת לונדון (2012) זכתה סלדוחה במדליית ארד בקפיצה משולשת בתוצאה של 14.79 מטר, אחרי אולגה ריפקובה מקזחסטן (14.98 מטר) וקתרין איברגואן מקולומביה (14.80 מטר).

## שיאים אישיים
* קפיצה לרוחק: 6.37 מטר (14 במאי 2006, ריו דה ז'ניירו, ברזיל)
* קפיצה משולשת: 14.98 מטר (4 ביוני 2011, יוג'ין, אורגון)

## קישורים חיצוניים

קטגוריה:אתלטיות אוקראיניות
קטגוריה:קופצות משולשת
קטגוריה:אלופות עולם באתלטיקה
קטגוריה:אתלטיות באולימפיאדת ריו דה ז'ניירו (2016)
קטגוריה:אתלטיות באולימפיאדת לונדון (2012)
קטגוריה:אתלטיות באולימפיאדת בייג'ינג (2008)
קטגוריה:זוכות מדליית ארד אולימפית מאוקראינה
קטגוריה:אוקראיניות שנולדו ב-1983
קטגוריה:קופצות משולשת באולימפיאדת טוקיו (2020)
מרטינה שטרוץ

**מרטינה שטרוץ** (בגרמנית: **Martina Strutz**; נולדה ב-4 בנובמבר 1981) היא אתלטית גרמנייה. היא סגנית אלופת העולם (טגו 2011) בקפיצה במוט.

## ביוגרפיה
שטרוץ התחרתה במסגרת אליפות העולם באתלטיקה לנוער שנערכה בסנטיאגו דה צ'ילה, צ'ילה בשנת 2000 בה סיימה במקום חמישי.

באליפות אירופה באתלטיקה שנערכה בגטבורג, שוודיה בשנת 2006 סיימה שטרוץ במקום חמישי בקפיצה במוט בתוצאה של 4.50 מטר.

### סגנית אלופת העולם
באליפות העולם באתלטיקה שנערכה בטגו, קוריאה הדרומית בשנת 2011 זכתה שטרוץ במדליית כסף בקפיצה במוט בשיא אישי ושיא גרמני חדש של 4.80 מטר, אחרי פביאנה מורר מברזיל (4.85 מטר) ולפני סווטלנה פאופנובה מרוסיה (4.75 מטר).

באליפות אירופה באתלטיקה שנערכה בהלסינקי, פינלנד בשנת 2012 זכתה שטרוץ במדליית כסף בקפיצה במוט בתוצאה של 4.60 מטר, אחרי אירינה פטצ'ניקובה מצ'כיה (4.60 מטר) ולפני ניקולטה קיריאקופולו מיוון (4.60 מטר).

באולימפיאדת לונדון (2012) סיימה שטרוץ את תחרות הקפיצה לגובה עם תוצאה של 4.55 מטרים, ובמקום החמישי.

## קישורים חיצוניים

## הערות שוליים

קטגוריה:קצרמר אתלטיקה
קטגוריה:קופצים במוט גרמנים
קטגוריה:אתלטיות באולימפיאדת לונדון (2012)
קטגוריה:אתלטיות גרמניות באולימפיאדת ריו דה ז'ניירו (2016)
קטגוריה:גרמניות שנולדו ב-1981
קטגוריה:גרמנים שנולדו ב-1981
טומאת כלי עץ

בהלכות טומאת כלים, ל**כלי עץ** ישנם דינים מיוחדים המבדילים אותם מסוגי כלים אחרים. הדין המרכזי בכלי עץ הוא שהם מקבלים טומאה מן התורה רק כאשר יש להם "בית קיבול" – מבנה קעור המסוגל להכיל דברים. כלים שטוחים ("פשוטי כלי עץ"), לעומת זאת, טהורים מן התורה, אך חלקם מקבלים טומאה מדברי סופרים.

כלים נוספים שדינם שווה לכלי עץ, ודינם נלמד מאותו פסוק, הם **כלי עור**, **כלי עצם** ו**כלי שק**.

## מקור הדין
מקור דיני טומאת כלי עץ הוא בפסוק בספר ויקרא:

חז"ל למדו מתוך היקש למילה "שק" המופיעה בפסוק, שכשם שלשק יש בית קיבול, כך גם שאר הכלים (עץ, עור ועצם) צריכים בית קיבול כדי לקבל טומאה מהתורה.

על בסיס זה, ישנה חלוקה יסודית בין שני סוגי כלי עץ:
# **מקבלין (בעלי בית קיבול)** – כגון עריבה או חמת. כלים אלו מקבלים טומאה מהתורה.
# **פשוטין (כלים שטוחים)** – כגון לוחות או קרשים. כלים אלו טהורים מהתורה.

### טומאה מדרבנן
כלי שטוח ורחב הנוח לשימוש כפול – הן לשימושו הישיר של האדם (למשל, לאכול עליו) והן להנחת חפצים עליו (כמו קערות) – מקבל טומאה מדברי סופרים. הדוגמה המובהקת היא שולחן.
עם זאת, כלי המשמש רק את האדם (כמו סולם) או רק את חפציו (כמו מדף) – טהור לחלוטין, גם מדרבנן.

### טומאת מדרס
על אף הכלל שפשוטי כלי עץ טהורים מהתורה, בטומאת מדרס הם כן נטמאים. כגון, כלי עץ שטוח המיועד לישיבה, שכיבה או רכיבה (כגון כיסא או מיטה) מקבל טומאת מדרס מן התורה אם ישב עליו הזב או אחד משאר אבות הטומאה המטמאים במדרס.

## דינים נוספים בקבלת טומאה

### כלי המיטלטל מלא וריקן
תנאי נוסף לקבלת טומאה הוא שהכלי יהיה נייד. כלי עץ גדול וכבד שאינו עשוי להיטלטל, המכונה "כלי העשוי לנחת", אינו מקבל טומאה כלל. חז"ל קבעו שיעור לכך: כלי שמכיל ארבעים סאה בנפח נוזלים (או שישים סאה בנפח יבש) נחשב לכלי שאינו מיטלטל כשהוא מלא, ולכן הוא טהור. דוגמאות לכלים כאלה הן תיבה גדולה, מגדל או ספינה.

### גולמי כלים (כלים שלא נגמרה מלאכתם)
קיים הבדל יסודי בין "גולמי כלי עץ" (כלים שעיצובם הושלם אך הם עדיין דורשים גימור וייפוי) לבין "גולמי כלי מתכת". גולמי כלי עץ מקבלים טומאה, כיוון שמטרתם העיקרית שימושית, וכבר בשלב זה הם ראויים לשימוש. לעומתם, גולמי כלי מתכת טהורים, מכיוון שתכליתם היא גם נוי וכבוד, ומלאכתם לא נגמרה עד שיגיעו לצורתם הסופית והמכובדת.

## כלי זכוכית
לפי הרמב"ם, דינם של כלי זכוכית דומה לכלי עץ בהקשר של טומאת מדרס. כלי זכוכית המיועד למשכב (כמו כיסא זכוכית) שיושב עליו זב, נטמא בטומאת מדרס, אך טומאה זו היא מדברי סופרים בלבד ולא מהתורה.

## ראו גם
* טומאת כלים
* טומאה וטהרה
* טומאת מדרס

## הערות שוליים

קטגוריה:טומאת כלים
אריה לייב הכהן פופקא

הרב **אריה לייב הכהן פופקא** (קרי: **פּוּפּקוֹ**; ה'תרכ"א, 1861  -  כ"ג בכסלו ה'תרצ"ט, 16 בדצמבר 1938) היה בנו הבכור ויד ימינו של החפץ חיים, סייע לו רבות בחיבור ובהפצת ספריו. בשנותיו האחרונות כיהן כרב בעיירה ראדין.

## תולדותיו
נולד בראדין, בנם של הרב ישראל מאיר הכהן ("החפץ חיים") ופריידא, שהייתה בתו של אביו החורג של החפץ חיים, שמעון הלוי אפשטיין מראדין. למד אצל אביו, ואצל הרבנים: יוסף דוב הלוי סולובייצ'יק, יוסף זונדל הוטנר מאיישישוק ומאיר יונה מסוויסלוביץ. בשנת תר"מ (1880) נישא ליוכבד רבקה, בת אברהם הלפרין. 

במשך שנים רבות היה יד ימינו של אביו וסייע לו בחיבור ובהפצת ספריו. לאחר פטירת החפץ חיים הוציא את הספר "תולדות וקורות חייו של מרן החפץ חיים". הוא עבר להתגורר בראדין וסייע לאחזקתה של ישיבת ראדין. לאחר פטירת רב העיירה הוא התמנה תחתיו.

היה שותף לאגודת הסתרים הציונית "נצח ישראל" בישיבת וולוז'ין. השתתף בוועידה השביעית של הסתדרות המזרחי בפולין (תרצ"ז), ואף היה חבר הנשיאות. נכח בוועידת היסוד של "כנסת רבנים המזרחיים" בוורשה, והיה שותף בניסוח ההחלטות.

בשנת תרצ"ז (1937) הוציא לאור בוורשה את הספר "מכתבי הרב חפץ חיים זצ"ל". זמן קצר לאחר מכן חלה והתאשפז בבית חולים בוורשה. בכ"ג בכסלו תרצ"ט נפטר, והובא לקבורה בבית הקברות בראדין, סמוך לקבר אביו.

## צאצאיו
שתיים מבנותיו, גיטל ושושנה, נותרו בברית המועצות והן עלו לישראל בשנת 1978. בתו פרידה (פריידא) עלתה לארץ ישראל בשנת 1932, וכעבור שנה נישאה. החפץ חיים שלח לה מכתב ברכה לנישואיה והתנצל שאינו יכול להשתתף בחתונה בשל חולשתו. כעבור זמן קצר נפטר החפץ חיים, וארבעה חודשים לאחר מכן נולד בנה, ישראל מאיר גודוביץ, (נינו של החפץ חיים) שנקרא על שם החפץ חיים. בן נוסף, בן ציון פופקו, היגר לאנטוורפן, בלגיה ונישא שם לקרוינה ספיר. לזוג נולדו בת ושני בנים, מרים, דניאל ורפאל. הזוג וביתם מרים נשלחו לאושוויץ, שם נספו https://www.geni.com/people/Ben-Zion-Poupko/6000000002794993068. שני בניהם של בן ציון וקרוינה, דניאל ורפאל (ניני החפץ חיים), עלו לארץ ישראל בשנת 1949.

## ספריו
*
* מכתבי הרב חפץ חיים: קורות חייו, דרכיו, נימוקיו ושיחותיו
* ליקוטי מאמרים ומכתבים
* מחיי אבא: שיחות החפץ חיים

## קישורים חיצוניים
* 

## הערות שוליים

קטגוריה:נפטרים ב-1938
קטגוריה:רבנים בלארוסים
קטגוריה:משפחת החפץ חיים
קטגוריה:תלמידי החפץ חיים
רוברט הרטינג

**רוברט הרטינג** (בגרמנית: **Robert Harting**; נולד ב-18 באוקטובר 1984) הוא אתלט גרמני. הוא אלוף אולימפי (לונדון 2012), 3 פעמים ברציפות אלוף עולם (ברלין 2009, טגו 2011 ומוסקבה 2013) ופעמיים ברציפות אלוף אירופה (הלסינקי 2012 וציריך 2014) בזריקת דיסקוס.

אחיו הצעיר כריסטוף הרטינג, אף האלוף האולימפי (ריו דה ז'ניירו 2016), בזריקת דיסקוס.

## ביוגרפיה
הרטינג נולד וגדל בקוטבוס.

באליפות אירופה שנערכה בגטבורג, שוודיה בשנת 2006 סיים הרטינג במקום ה-13 בזריקת דיסקוס בתוצאה של 59.87 מטר, מקום אחד אחרי המקום הדרוש לעלייה לשלב הגמר.

באליפות העולם שנערכה באוסקה, יפן בשנת 2007 זכה הרטינג במדליית כסף בזריקת דיסקוס בתוצאה של 66.68 מטר, אחרי גרד קנטר מאסטוניה (68.94 מטר) ולפני רוטגר סמית מהולנד (66.42 מטר).

באולימפיאדת בייג'ינג (2008) סיים הרטינג במקום רביעי בזריקת דיסקוס בתוצאה של 67.09 מטר, הזוכה במדליית הזהב היה קנטר (68.82 מטר).

### אלוף עולם
באליפות העולם שנערכה בברלין, גרמניה בשנת 2009 זכה הרטינג במדליית הזהב בזריקת דיסקוס בשיא אישי חדש של 69.43 מטר, לפני פיוטר מלכובסקי מפולין (69.15 מטר) וקנטר (66.88 מטר).

באליפות אירופה, שנערכה בברצלונה, ספרד בשנת 2010 זכה הרטינג במדליית כסף בזריקת דיסקוס בתוצאה של 68.47 מטר אחרי מלכובסקי שקבע שיא תחרות חדש של 68.87 מטר ולפני רוברט פזקאש מהונגריה (66.43 מטר).

באליפות העולם שנערכה בטגו, קוריאה הדרומית בשנת 2011 זכה הרטינג פעם שנייה ברציפות במדליית זהב בזריקת דיסקוס בתוצאה של 68.97 מטר, לפני קנטר (66.95 מטר) ואחסן חדדי מאיראן (66.08 מטר).

### אלוף אירופה
באליפות אירופה, שנערכה בהלסינקי, פינלנד בשנת 2012 זכה הרטינג במדליית זהב בזריקת דיסקוס בתוצאה של 68.30 מטר, לפני קנטר (66.53 מטר) וזולטאן קובגו מהונגריה (66.42 מטר).

### אלוף אולימפי
באולימפיאדת לונדון (2012) זכה הרטינג במדליית זהב בזריקת דיסקוס בתוצאה של 68.27 מטר, לפני אחסן חדדי (68.18 מטר) וגרד קנטר (68.03 מטר).

באליפות העולם שנערכה במוסקבה שברוסיה בשנת 2013 זכה הרטינג בפעם השלישית ברציפות במדליית זהב בזריקת דיסקוס בתוצאה של 69.11 מטר, לפני פיוטר מלכובסקי
(68.36 מטר) וגרד קנטר (65.19 מטר).

באליפות אירופה באתלטיקה שנערכה בציריך שווייץ בשנת 2014 זכה הרטינג בפעם השנייה ברציפות במדליית זהב בזריקת דיסקוס בתוצאה של 66.07 מטר, לפני גרד קנטר (64.75 מטר) ורוברט אורבנק מפולין (63.81 מטר).

## שיאים אישיים
### אצטדיון
* הדיפת כדור ברזל: 18.63 מטר (6 ביולי 2007, גותה)
* זריקת דיסקוס: 70.66 מטר (22 במאי 2012, טורנוב)

## קישורים חיצוניים

* 

קטגוריה:זורקי דיסקוס גרמנים
קטגוריה:אלופים אולימפיים: זריקת דיסקוס (גברים)
קטגוריה:אלופי עולם באתלטיקה
קטגוריה:אלופים אולימפיים גרמנים: אתלטיקה
קטגוריה:אתלטים באולימפיאדת בייג'ינג (2008)
קטגוריה:אתלטים באולימפיאדת לונדון (2012)
קטגוריה:אתלטים באולימפיאדת ריו דה ז'ניירו (2016)
קטגוריה:גרמנים שנולדו ב-1984
אלכסנדר סמסונוב

**אלכסנדר וסילייביץ' סמסונוב** (ברוסית: **Алекса́ндр Васи́льевич Самсо́нов**; 2 בנובמבר 1859 – 29 באוגוסט 1914) היה גנרל בצבא האימפריה הרוסית שהקריירה הצבאית שלו הסתיימה באופן טרגי בתחילת מלחמת העולם הראשונה.

## ביוגרפיה
סמסונוב נולד במחוז חרסון, כיום באוקראינה. למד בפנימייה צבאית בקייב ולאחר מכן במכללת חיל הפרשים. השתתף במלחמה העות'מאנית רוסית (1877–1878). לאחר המלחמה למד באקדמיה הצבאית בסנקט פטרבורג והחל לטפס בדרגות ובתפקידים צבאיים.

במרד הבוקסרים בשנת 1900 פיקד על יחידת פרשים. הוא השתתף כמפקד בריגדת פרשים במלחמת רוסיה–יפן (1904–1905) והסתכסך קשות עם עמיתו, גנרל פאול פון רננקמפף בהאשימו אותו בחוסר הגשת עזרה ליחידתו.
ב-1906 מונה למפקד הצבאי של מחוז ורשה וב-1909 מונה למושל מחוז טורקיסטן.

בפרוץ מלחמת העולם הראשונה מונה סמסונוב למפקד הארמייה השנייה. ביחד עם פון רננקמף, מפקד הארמייה הראשונה פלש לפרוסיה. בתחילה נחל הצלחה והגנרל הגרמני מקסימיליאן פון פריטוויץ הורה על נסיגה של הצבא הגרמני עד לויסלה ולמעשה הסכים לוותר על פרוסיה. הוא הודח ובמקומו הוזעקו לחזית הגנרלים פאול פון הינדנבורג ואריך לודנדורף. הם הצליחו ליירט את כל ההודעות הרוסיות ונוכחו לדעת שאין שיתוף פעולה בין סמסונוב ורננקמפף.

ב-22 באוגוסט 1914 החל הקרב ליד העיירה טננברג. למרות שסמסונוב היה בעדיפות מספרית על הגרמנים הוא לא הבחין שהוא נכנס למלכודת. הארמייה השמינית הגרמנית סגרה על צבא סמסונוב והחלה להשמידו. רק 10,000 הצליחו לפרוץ את המצור. השאר נהרגו, נפצעו או נשבו.

סמסונוב שידע שעליו לתת את הדין בפני הצאר ניקולאי השני, לא היה יכול לעמוד בכך. הוא יצא ליער ליד מפקדתו וירה בעצמו.

בשנת 1916 העבירו הגרמנים את גופתו לרוסים באמצעות הצלב האדום.

קרב טננברג והתאבדותו של סמסונוב מתוארים בספרו של אלכסנדר סולז'ניצין, **אוגוסט 1914**.

## קישורים חיצוניים

קטגוריה:גנרלים בצבא האימפריה הרוסית
קטגוריה:אישים במלחמת רוסיה–יפן
קטגוריה:מתאבדים: אנשי צבא
קטגוריה:מעוטרי עיטור גיאורגי הקדוש
קטגוריה:מפקדי ארמיות רוסיות
קטגוריה:אנשי צבא רוסים במלחמה העות'מאנית-רוסית (1877–1878)
קטגוריה:מפקדי ארמיות בצבא האימפריה הרוסית במלחמת העולם הראשונה
קטגוריה:מעוטרי עיטור אלכסנדר נבסקי (האימפריה הרוסית)
קטגוריה:מעוטרי עיטור ולדימיר הקדוש
קטגוריה:קצינים בלגיון הכבוד
קטגוריה:אנשי צבא במרד הבוקסרים
קטגוריה:בוגרי האקדמיה הצבאית של המטה הכללי
קטגוריה:רוסים שנהרגו במלחמת העולם הראשונה
קטגוריה:רוסים שנולדו ב-1859
קטגוריה:רוסים שנפטרו ב-1914
הקבוצה הכחולה (ברידג')

**הקבוצה הכחולה** (באיטלקית: **Squadra azzurra**) הייתה קבוצת ברידג' שייצגה את איטליה בתחרויות בינלאומיות מאמצע שנות ה-50 ועד אמצע שנות ה-70 של המאה העשרים. עד לעת האחרונה, נחשבה הקבוצה לדעת רבים לקבוצה הטובה ביותר בכל הזמנים,

אך בשנים האחרונות צצו נגדה טענות ועדויות רבות על מהלכים לא סבירים ולא עקביים שביצעו חבריה המעידים על רמאות, כך למשל ספרו התיעודי של אבון ווילסמור "מתחת לשולחן" ( UNDER THE TABLE ).

בשנים 1957  עד 1975 הקבוצה זכתה שש עשרה פעמים באליפות העולם בברידג' לנבחרות לאומיות.

בשנים 1964 עד 1969 ובשנת 1972 ייצגו אותה הזוגות: ג'ורג'ו בלאדונה - ולטר אווארלי, פייטרו פורקה - בניטו גארוצו ו מאסימו ד'אלליו - קמילו פאביס טיצ'י.

אאוג'ניו קיאראדיה וגוליילמו סיניסקלקו שיחקו בקבוצה בשנים הראשונות. דאנו דה-פאלקו, ארתורו פרנקו וויטו פיטאלה שיחקו בשנים האחרונות ואחרי שנת 1972.

## היסטוריה
ב-1951 זכתה איטליה בפעם הראשונה באליפות אירופה והפסידה בגמר אליפות העולם לקבוצות (Bermuda Bowl) בנאפולי לנבחרת ארצות הברית שנחשבה לקבוצה הטובה ביותר בעולם. בקבוצה האיטלקית שיחקו: פייטרו פורקה, קמילו פאביס טיצ'י ואאוג'ניו קיאראדיה.

פריצת הדרך של הקבוצה הכחולה הייתה באליפות אירופה בסטוקהולם ב-1956 בה ניצחה הקבוצה הכחולה את אלופת העולם נבחרת צרפת ובזכייה באליפות העולם ב-1957 בניו יורק אחרי ניצחון על נבחרת ארצות הברית. השחקנים בקבוצה זו היו: בלאדונה, אווארלי, קיאראדיה, ד'אלליו, פורקה וסיניסקלקו. עד 1966, זכתה הקבוצה בכל אליפויות העולם והאולימפיאדות למעט האולימפיאדה בשנת 1960 בה סיימה במקום החמישי.

חלק מההצלחה של הקבוצה הכחולה יוחס לשיטות הכרזה חדשות שפיתחו. שיטות אלה לא היו מוכרות למתחרים בכלל והיו שונות מהותית מהשיטות הנהוגות בארצות הברית. בלאדונה שהתגורר ברומא שיחק בשיטה הקרויה קלאב רומאי או קלאב קצר. הנפוליטנים קיאראדיה ופורקה פיתוח שיטה שנקראה קלאב חזק או קלאב נאפוליטני. גארוצו, הצעיר יותר, פיתח מאוחר יותר את שיטת הקלאב הכחול על בסיס שיטת הקלאב החזק. 
שתי השיטות האחרונות כללו סגנון הכרזה הנקרא canapé בו מכריזים קודם סדרה ארוכה פחות ורק אחרי זה סדרה ארוכה יותר.

לאחר זכייתה באליפות העולם בשנת 1969 הכריזו חברי הקבוצה הכחולה על פרישתם. ב-1970 וב-1971 זכתה קבוצה מארצות הברית באליפות העולם. בשנת 1972 נבנתה הקבוצה מחדש וזכתה באולימפיאדה ובאליפויות העולם בשנים 1973, 1974 ו-1975.

## זכיות באליפויות עולם ואולימפיאדות
### אליפויות עולם (Bermuda Bowls)
* 1957, ניו יורק, ארצות הברית
* 1958, קומו, איטליה
* 1959, ניו יורק, ארצות הברית
* 1961, בואנוס איירס, ארגנטינה
* 1962, ניו יורק, ארצות הברית
* 1963, סנט וינסנט, איטליה
* 1965, בואנוס איירס, ארגנטינה
* 1966, סנט וינסנט, איטליה
* 1967, מיאמי ביץ', ארצות הברית
* 1969, ריו דה ז'ניירו, ברזיל
* 1973, גוארוג'ה, ברזיל
* 1974, ונציה, איטליה
* 1975, סאות'המפטון, ברמודה

### אולימפיאדות
* 1964, ניו יורק, ארצות הברית
* 1968, דוויל, צרפת
* 1972, מיאמי ביץ', ארצות הברית

בשנים המתחלקות ב-4 כגון: 1960, 1964 לא מתקיימת תחרות Bermuda Bowls והאולימפיאדה נחשבת לאליפות העולם לקבוצות.

## ראו גם
* ג'ורג'ו בלאדונה
*  פייטרו פורקה
* בניטו גארוצו
* Bermuda Bowl

## לקריאה נוספת
* Pietro Forquet & Benito Garozzo, **The Italian Blue Team Bridge Book**, Cassell, 1970
*   Pietro Forquet, **Bridge with the Blue Team**, Gollanz,1997, 

## קישורים חיצוניים


* "WBF: World Team Championships
* "European Team Championships

* אורן לידור, הטור של אורן לידור - הגנה קטלנית, האקדמיה לברידג
 
קטגוריה:שחקני ברידג' איטלקים
2001 מארס אודיסיי

[250px|ממוזער|שמאל|2001 מארס אודיסיי כפי שצולמה מ[מארס גלובל סרוויור]]
**2001 מארס אודיסיי** (באנגלית: **2001 Mars Odyssey**) היא גשושית אמריקאית המקיפה את מאדים. המשימה תוכננה על ידי נאס"א ועלותה הכוללת של המשימה היא 297 מיליון דולר. משימת הגשושית היא למצוא עדויות לקיום מים וגעשיות על מאדים בעבר. הגשושית משמשת גם כמרכז תקשורת בין כדור הארץ לרוברים מתוכנית מארס רובר ולנחתת פיניקס. הגשושית נקראה בשמה כהוקרה לספרו של ארתור סי. קלארק - 2001: אודיסיאה בחלל.

**אודיסיי** שוגרה ב־7 באפריל 2001 על גבי משגר דלתא 2 מנמל החלל קייפ קנוורל ונכנסה למסלול סביב מאדים ב־24 באוקטובר 2001. מנועי הגשושית הופעלו כדי להאט אותה כך שכח המשיכה של מאדים יכניס אותה למסלול סביבו. הגשושית השתמשה בטכניקה שנקראת *aerobraking* (האטה באמצעות חיכוך עם האטמוספירה) כדי להאט את עצמה ולהתקרב אל מאדים עם כל הקפה. על ידי שימוש בטכניקה זו חסכה הגשושית כ־200 ק"ג של דלק. התהליך הסתיים ב-11 בינואר 2002 ומשימת הגשושית החלה ב־19 בפברואר 2002.

ב־15 בדצמבר 2010 שברה הגשושית את שיא השהייה במסלול סביב מאדים (3,340 ימים) ולקחה את התואר ממארס גלובל סרוויור.

## מתן שם
מארס אודיסיי הייתה במקור משימה בתוכנית מארס סרוויור 2001 בשם מקפת מארס סרוויור 2001 (Mars Surveyor 2001 Orbiter). הגשושית הייתה אמורה לפעול יחד עם נחתת מארס סרוויור 2001 אך הנחתת בוטלה במאי 2000 בעקבות כישלונן של מקפת האקלים של מאדים ונחתת הקוטב של מאדים (מרס סרוויור 98). בסופו של דבר קיבלה הגשושית את השם 2001 מארס אודיסיי כהוקרה לתרומתו של ארתור סי. קלארק לחזון חקר החלל.

## מכשור מדעי
הגשושית צוידה במכשירים הבאים כדי לבצע את משימתה:
***THEMIS** - ממפה פליטה תרמית - מצלמה הפועלת בתחום הנראה והתת־אדום
***GRS** - ספקטרומטר קרני גמא - נועד למחקר גאולוגי של פני השטח של מאדים
***MARIE** - מכשיר שמטרתו מדידת קרינה הנובעת מקרינה קוסמית וקרינת שמש אנרגטית

## ראו גם
* מארס גלובל סרוויור
* מקפת לסקר מאדים

## קישורים חיצוניים

* 
* מארס אודיסיי 2001 באתר JPL
* פרופיל המשימה באתר נאס"א

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:משימות לחקר מאדים
מדליית המרד ההודי

**מדליית המרד ההודי** (באנגלית: **Indian Mutiny Medal**) הייתה מדליית מערכה אשר הוענקה החל משנת 1858 לחיילים וקצינים (בריטים והודים) אשר שירתו בדיכוי המרד ההודי הגדול בין השנים 1857–1858. תחילה ניתנה המדליה לחיילים וקצינים בשירות פעיל אך החל משנת 1868 המדליה הורחבה לכדי כל מי שהשתתף במרד באופן פעיל או היה תחת אש במהלכו (כגון אזרחים ועובדי מדינה שמצאו עצמם בקו האש). המדליה ניתנה סך הכל כ-290,000 פעמים.

## תיאור
המדליה היא דיסק עשוי כסף בקוטר 36 מ"מ, אשר מצידו האחד מאויר ראשה של המלכה ויקטוריה עם המילים *ויקטוריה רגינה* (Victoria Regina) משני צידי האיור. מהצד השני מאוירת דמות המייצגת את בריטניה חבושת קסדת מלחמה אשר מחזיקה ביד ימין זר עלים וביד שמאל מגן הממלכה המאוחדת. מאחורי בריטניה מאויר אריה אשר מסמל את האריה הבריטי. מעל האיור נכתבת המילה *הודו* (India), כאשר מתחת כתובות השנים *1857 - 1858* המתארות את שנות ההתרחשות של המרד ההודי.
דיסק הכסף תלוי מסרט ברוחב 32 מ"מ לבן בעל שני פסים אדומים. סרט זה הוא גם תצורתו של אות העיטור (גרסה מוקטנת של העיטור אשר נענדת באירועים לא פורמליים). למדליה ניתן להוסיף אבזמים אשר נענדים לאורך סרט העיטור.

## אבזמים
מדליית המרד ההודי הייתה ניתנת להענקה יחד עם חמישה אבזמים שונים לציון חמש מערכות או קרבות שונים. אבזים אלו ניתנו לפי זכאות כך שהיה ניתן לקבל עד ארבעה אבזמים במדליה אחת.
* **דלהי**: אבזם דלהי ניתן לחיילים אשר השתתפו בשחרור העיר דלהי מידי המורדים (30 במאי - 14 בספטמבר 1857).
* **ההגנה על לקנאו**: ניתן למגנים הראשונים של העיר לקנאו, לכוח החילוץ בפיקוד הנרי הוולוק ולצוות ותלמידי המכללה לה מרטינייר (22 ביוני - 29 בנובמבר 1857).
* **שחרור לקנאו**: אבזם אשר הוענק לכוח החילוץ שהגיע לשחרר את העיר לקנאו, בפיקוד קולין קמבל (נובמבר 1857).
* **לקנאו**: אבזם אשר ניתן לכוח בפיקודו של קולין קמבל אשר שחרר את העיר ולחם בקרבות סביבתה (נובמבר 1857 - מרץ 1858).
* **מרכז הודו**: הוענק לכל מי ששירת תחת סיר יו רוס, מיג'ור-ג'נרל רוברטס ומיג'ור ג'נרל וויטלוק בקרבות במרכז הודו (ינואר - יוני 1858).

## קישורים חיצוניים

קטגוריה:המרד ההודי הגדול
המרד ההודי
מקפת האקלים של מאדים

250px|ממוזער|שמאל|תרשים המקפת
250px|ממוזער|שמאל|התמונה היחידה שהתקבלה מהמקפת. מראה את מאדים ב-7 בספטמבר 1999
**מקפת האקלים של מאדים** (באנגלית: **Mars Climate Orbiter**) שנקראת גם **מקפת מרס סרוויור 98** הייתה גשושית אמריקאית מסוג מקפת ששוגרה ב-11 בדצמבר 1998 כחלק מתוכנית מרס סרוויור 98 כדי לחקור את האטמוספירה והאקלים של מאדים, ולשמש כמרכז תקשורת בין כדור הארץ לנחתת הקוטב של מאדים (גם חלק מתוכנית מרס סרוויור 98). ב-23 בספטמבר 1999 אבד הקשר עם הגשושית בעת שנכנסה למסלול סביב מאדים. מסלול כניסתה היה נמוך מהמתוכנן בעקבות בעיית ניווט, וכתוצאה מכך היא נשרפה במהלך החדירה לאטמוספירה של מאדים.

## מבנה הגשושית
מקפת האקלים של מאדים הייתה בגובה 2.1 מטרים, רוחב 1.6 מטרים, אורך (עומק) 2 מטרים ושקלה בעת השיגור 638 ק"ג (כולל דלק). החללית ניווטה באמצעות גלאי כוכבים וחיישני שמש. למקפת היו שמונה מנועים קטנים (4 × 22 N ו-4 × 0.9 N) לתיקון המסלול בדרך למאדים ובמאדים ומנוע ראשי (LEROS 1B - 640N) שהכניס אותה למסלול. למקפת הייתה אנטנה באורך 1.3 מטרים שקלטה ושידרה שדרים לרשת חלל עמוק, ואנטנת UHF לתקשור עם נחתת הקוטב של מאדים שתוכננה לנחות על מאדים ב-3 בדצמבר 1999 (אבל נכשלה). המקפת קיבלה אנרגיה חשמלית משלושה לוחות סולריים שסיפקו כ-500 ואט סביב מאדים. כשהלוחות היו פרוסים במלואם, אורכם היה 5.5 מטרים. ייעוד משני שלהם היה לשמש את המקפת בשלב ה-aerobraking (האטה באמצעות חיכוך עם האטמוספירה). בנוסף ללוחות הסולריים היו למקפת שתי סוללות נטענות ששימשו את המקפת כשמאדים הסתיר את השמש.

### כלים
***PMIRR** - כלי למדידת פליטה תרמית ואינפרא-אדומה של הקרקע והאטמוספירה.
***MARCI** - מצלמת צבע לצילום קרקע ואטמוספירת מאדים.

## המשימה
המשימה תוכננה ושוגרה כחלק מתוכנית מרס סרוויור 98 יחד עם נחתת הקוטב של מאדים כדי לספק מידע מדעי אודות מאדים.

### מטרות המשימה
מטרות המשימה היו:
*קביעת תפוצת המים על פני מאדים.
*ניטור מזג האוויר ומצב האטמוספירה במאדים.
*איתור שינויים בפני השטח של מאדים כתוצאה מרוחות ואפקטים אטמוספיריים אחרים.
*קביעת פרופיל טמפרטורה באטמוספירה.
*ניטור כמות אדי מים והאבק באטמוספירת מאדים.
*חיפוש עדויות לשינויי אקלים בעבר.
המקפת לסקר מאדים, ששוגרה באוגוסט 2005, השלימה את רוב משימותיה של מקפת זו.

### מהלך המשימה
מקפת האקלים של מאדים שוגרה ב-11 בדצמבר 1998, 18:45:51 UTC, על ידי נאס"א מ־SLC-17 מנמל החלל קייפ קנוורל על גבי משגר דלתא 2. שלבי במשגר פעלו למשך 42 דקות והכניסו את המקפת למסלול הוהמן במהירות 5.5 ק"מ לשנייה ביחס למאדים, למסע של 669 מיליון ק"מ אל עבר מאדים.

המקפת החלה את תמרון הכניסה למסלול סביב מאדים ב-23 בספטמבר 1999, 09:00:46 UTC. בעקבות טעות אנוש המקפת נכנסה למסלול נמוך מהמתוכנן ונשרפה באטמוספירת מאדים.

### איבוד הקשר
ב-23 בספטמבר 1999, במהלך תמרון הכניסה למסלול סביב מאדים, אבד הקשר עם המקפת כשהיא נכנסה אל מאחורי מאדים ב-09:04:52 UTC, כ-49 שניות לפני המתוכנן. ניסיונות ליצירת קשר מחדש לא צלחו.

ב-10 בנובמבר 1999 הגיעה ועדת החקירה למסקנה כי התקלה נגרמה בשל טעות אנוש. מחשבי המקפת קיבלו נתוני דחף לפי ליברה בעוד היא תוכנתה לקבל נתוני דחף לפי ניוטון. הבלבול בנתונים, שנודע בנאס"א בשם metric mixup (הבלבול המטרי), גרם למקפת להיכנס למסלול נמוך מהמתוכנן וכתוצאה מכך היא נשרפה מהחיכוך באטמוספירה.

## ראו גם

*מרס סרוויור 98
*נחתת הקוטב של מאדים
*מארס גלובל סרוויור
*מקפת לסקר מאדים

## קישורים חיצוניים
*המקפת באתר נאס"א 

## הערות שוליים

קטגוריה:משימות כושלות לחקר מאדים
הלל וינברג

הרב **יוסף הלל וינברג** (נולד בכ"ב בשבט תשכ"א, 8 בפברואר 1961) מכהן כמשגיח רוחני בישיבת סלובודקה בני ברק, ולשעבר היה ראש ישיבת אש התורה בירושלים, שנוסדה ונוהלה על ידי אביו הרב נח וינברג, עד לפטירתו.

## ביוגרפיה
נולד בירושלים בשכונת מאה שערים, לרב נח ולדינה וינברג, וגדל לאחר מכן בשכונת קריית צאנז שבעיר. למד בישיבת סלבודקה בבני ברק, לאחר מכן בישיבת לייקווד בניו ג'רזי ובישיבת מיר בירושלים. בשנת 1981 נישא לבילה הייזלר, בתו של הרב נח הייזלר, רבה של שכונת סנהדריה המורחבת בירושלים.

לאחר נישואיו שימש כמשגיח בישיבת אבן ישראל בירושלים, ולאחר מכן כמשגיח רוחני בישיבת סלובודקה בבני ברק. לאחר מחלת אביו נקרא על ידו לנהל את הישיבה, ולאחר פטירתו התמנה תחתיו כראש ישיבת אש התורה, לאחר מספר שנים עזב את ישיבת אש התורה, ובאוגוסט 2017 (אלול תשע"ז), חזר שוב לכהן כמשגיח רוחני בישיבת סלובודקה בבני ברק. אשתו בילה נפטרה בשנת 2017-תשע"ז.

הרב וינברג מכהן כחבר בוועדת הרבנים למען שבת, ושימש שם בין היתר כנציגו של הרב אלישיב.

## קישורים חיצוניים
*הרב יוסף הלל וינברג מדבר על אביו

## הערות שוליים

קטגוריה:ראשי ישיבה ישראלים
קטגוריה:תנועת התשובה: פעילים
קטגוריה:ראשי ישיבות לחוזרים בתשובה
קטגוריה:בוגרי ישיבת סלבודקה (בני ברק)
קטגוריה:בוגרי ישיבת לייקווד
קטגוריה:בוגרי ישיבת מיר (ירושלים)
קטגוריה:משפחת וינברג
קטגוריה:משגיחים ישראלים
קטגוריה:ישראלים שנולדו ב-1961
השריר מצדיד הזרת (כף יד)

**השריר מצדיד הזרת** (TA: Musculus abductor digiti minimi manus) הוא אחד השרירים בבליטת תת-כף היד (בליטה שרירית בבסיס הזרת). כיווץ השריר מרחיק את הזרת מיתר האצבעות וכן יש בכיווצו לסייע לכיפוף הזרת.

## תיאור
תחילתו של השריר מצדיד הזרת בעצם העדשה והוא נאחז בחלק התיכון של בסיס הגליל המקורב של הזרת.

## עצבוב
השריר מצדיד הזרת מעוצבב על ידי שורש העצב הצווארי השמיני (C8) ועל ידי שורש העצב החזי הראשון (T1) דרך הענף העמוק של עצב הגומד.

## קישורים חיצוניים

זרת, מצדיד
סטרוקטורליזם (פסיכולוגיה)

בפסיכולוגיה, המונח **[[סטרוקטורליזם]]** מתייחס בעיקר לעבודתם של וילהלם וונדט ואדוארד טיצ'נר, שחקרו את התודעה על ידי עידוד אנשים לאינטרוספקציה (התבוננות עצמית) ותיעוד דיווחיהם של אנשים אלה.

מטרת האסכולה - לאתר ולזהות מבנים מנטליים. במבנה מנטלי הכוונה למבנה "החוויה המודעת". לדוגמה:
כאשר אנחנו נמצאים במעגל שיחה, אנו עוקבים אחר חלק מן השיחות. בעוד הפיזיולוג ינסה להבין איך האוזן קולטת קול שמע, הפסיכולוג מתמקד בעיקר בחוויה האינדיבידואלית.
כדי לעמוד על מהות החוויה חיפשו הסטרוקטורליסטים את היחידות הקטנות המרכיבות אותה.
טיצ'נר זיהה שלוש קטגוריות: תחושות, רגשות ודימויים.
איתור מרכיבים אילו יעשה באמצעות האינטרוספקציה, שכן החוויה נתפסת באופן הטוב ביותר בידי האדם שחווה אותה.

סטרוקטורליסטים ביקשו למצוא קווים כלליים משותפים לכלל בני האדם ולא שמו דגש על מקורות השוני.

## קישורים חיצוניים

* 

קטגוריה:תאוריות פסיכולוגיות
קטגוריה:היסטוריה של הפסיכולוגיה
באסקט מנרסה

**באסקט מנרסה** היא קבוצת כדורסל ספרדית מהעיר מנרסה שבקטלוניה. המועדון משחק כיום בליגת העל הספרדית ובליגת האלופות.

## היסטוריה
הקבוצה הוקמה בשנת 1931. בעונת 1979/80 הגיעה הקבוצה עד לגמר הגביע הספרדי, אך הפסידה לקבוצת ברצלונה 92-83. בעונת 1995/96 זכתה הקבוצה בגביע הספרדי לאחר ניצחון בגמר מול קבוצת ברצלונה 92-94.

בעונת 1997/98 **זכתה הקבוצה באליפות ספרד**, לאחר ניצחון 1-3 בגמר הפלייאוף מול קבוצת טאוגרס באסקוניה. כמו כן זכתה הקבוצה פעמיים באליפות הליגה הקטלאנית.

במסגרת האירופאית שיחקה הקבוצה בגביע קוראץ' בשנות ה-80 ובעונת 1998/99 שיחקה במוקדמות היורוליג והודחה.

מאז שנת 1992, מארחת הקבוצה בהיכל הספורט **[[נואו קונגוסט]]**, המכיל 5,000 מקומות ישיבה. בעבר התווסף לשם הקבוצה גם שם הספונסר הראשי והיא נקראה בשמות: "ריקו מנרסה", "TDK מנרסה", "מרלבורו מנרסה" ו"סוזוקי מנרסה". בשנים 2010-2012 הספונסר הראשי של הקבוצה היה חברת "אסיגניה". מאז 2012 הספונסר הוא חברת "לה-ברואיסה ד'אור".

## שחקני עבר בולטים
*  אנדרס נוצ'יוני
*  ג'ורג' גרווין
*  ז'ואן קראוס
*  רוז'ר אסטלר
*  סרז' איבקה
*  דריק אלסטון
*  סרחיו יוי
*  לינטון טאונס
*  דיון תומאס
*  רפא מרטינז
*  אדם האנגה

## תארים והשגים
***[[ליגת העל הספרדית בכדורסל|הליגה הספרדית]]**:
**אליפות (1): 1998
***[[גביע המלך הספרדי בכדורסל|הגביע הספרדי]]**:
**זכייה (1): 1996
**גמר: 1980
***[[הליגה הקטלאנית בכדורסל|הליגה הקטלאנית]]**:
**אליפות (2): 1997, 1999
**מקום שני: 1996, 1998, 2000

## קישורים חיצוניים

* 

מנרסה
קטגוריה:קטלוניה: ספורט
השריר מנגד הזרת

**השריר מנגד הזרת** (TA: Musculus opponens digiti minimi manus) הוא אחד השרירים בבליטת תת-כף היד (בליטה שרירית בבסיס הזרת) והעמוק שבהם. כיווץ השריר מניע את עצם המסרק החמישית (של הזרת) לכיוון כיפוף וסיבוב לכיוון מרכז כף היד. תנועה זו מציבה את הזרת אל מול האגודל.

## תיאור
תחילתו של השריר מנגד הזרת ברצועת שורש היד הרוחבית (Retinaculum musculorum flexorum manus) ובאנקול של עצם האנקול. השריר נאחז בגבול התיכון של עצם המסרק החמישית.

## עצבוב
השריר מנגד הזרת מעוצבב על ידי שורש העצב הצווארי השמיני (C8) ועל ידי שורש העצב החזי הראשון (T1) דרך הענף העמוק של עצב הגומד.

זרת מנגד
ערך (מדעי המחשב)

במדעי המחשב, **ערך** הוא ביטוי שלא ניתן לחשב אותו לצורה פשוטה יותר (צורה נורמלית). 
האיברים בטיפוס נתונים הם הערכים של טיפוס זה. לדוגמה, הביטוי "1 + 2" איננו ערך, מכיוון שניתן לבטא אותו בצורה "3". את הביטוי "3" לא ניתן לצמצם יותר (והוא איבר מטיפוס מספר טבעי), ולכן הוא ערך. "הערך של משתנה" נתון על ידי מיפוי שמבוצע בסביבת העבודה המתאימה (בהגדרת שפת התכנות, למשל).

בשפות בהן ניתן לבצע השמה אל משתנים יש צורך להבחין בין R-value (תוכן) לבין L-value (מיקום) של משתנה. בשפות הצהרתיות, ערכים נדרשים להיות שקופי-התייחסות. פירוש הדבר שהערך המתקבל איננו תלוי במיקום שבו מאוחסן הביטוי שנדרש לשמירת תוצאת חישוב הערך. רק התוכן שנמצא באותו מיקום בזיכרון (המצב של הביטים, 0 או 1) והפירוש שלהם הם משמעותיים.

קטגוריה:תכנות
קטגוריה:מבני נתונים
Californication (מילה)

המילה **Californication** היא הֶלחֵם של המילים California (קליפורניה) ו-fornication (ניאוף). המילה היא תחדיש, והופיעה לראשונה בדפוס בשנת 1966. יש לה שתי משמעויות:
* כינוי גנאי לקליפורניזציה.
* ניאוף נוסח קליפורניה.

## ביקורת חברתית וערכית
המילה נבדלת בעיצור אחד בלבד מן המילה Californization (קליפורניזציה), שמשמעותה קבלת מנהגים וערכים שמקורם במדינת קליפורניה שבארצות הברית. השימוש בה, ככינוי גנאי או לביקורת נגד קליפורניזציה, משקף עמדה, לרוב שמרנית, שלפיה אימוץ המנהגים והערכים של קליפורניה כרוך בבגידה בערכים מקומיים, ישנים וטובים יותר, ודומה בכך לניאוף בחיי נישואים. 

המונח הופיע לראשונה במדור ביקורת הספרים של המגזין Time ב-6 במאי 1966, במאמר שעסק בספרים של תומאס פינצ'ון, ריצ'רד פאריניה ולאונרד כהן, ושלל את עולם הערכים שממנו הושפעו.

### פיתוח מול שמירת הסביבה
מאז שנות ה-70 השתמשו במונח מתנגדים לעיור מסיבי וגידול מואץ באוכלוסייה, בעיקר במדינות שכנות בארצות הברית. נטען כי הפיתוח נוסח קליפורניה נעשה על חשבון רזרבות קרקע מידלדלות, ללא התחשבות בערכי הטבע ובאיכות הסביבה. 

ב-7 בנובמבר 1972 נערך במדינת קולורדו משאל עם שבו הוחלט שלא לארח בעיר דנוור את אולימפיאדת החורף ה-12 ב-1976. אחת הסיסמאות שבהן השתמשו המתנגדים הייתה "Don't Californicate Colorado". סיסמאות דומות מופיעות עד היום על סטיקרים במדינות שונות.     

### רד הוט צ'ילי פפרז - אלבום ושיר

ב-1999 הוציאה להקת רד הוט צ'ילי פפרז אלבום וסינגל בשם "קליפורניקיישן", שזכו להצלחה רבה. מילות השיר מבקרות את ההערצה ברחבי העולם לערכים השטחיים האופייניים לקליפורניה, בהם השאיפה להופיע בסרטים והשמירה על חזות צעירה באמצעות ניתוחים פלסטיים.

## ניאוף נוסח קליפורניה
משמעות שנייה של המילה היא "ניאוף נוסח קליפורניה". לעיתים הכוונה להתקדמות מקצועית דרך חדר המיטות, הנחשבת לנפוצה בתעשיית הסרטים ההוליוודית בקליפורניה. 

### סדרת טלוויזיה

החל מ-2007 משודרת בארצות הברית, בערוץ Showtime, סדרה בשם "קליפורניקיישן", בכיכובו של דייוויד דוכובני. היא אינה עוסקת בביקורת חברתית או ערכית, וגם את שמה יש להבין כ"ניאוף נוסח קליפורניה". הדמות הראשית מכורה ליחסי מין, והסדרה כוללת סצנות מין מפורשות. היא זוכה הן לשבחי המבקרים והן לאהדת הקהל.

## הערות שוליים

קטגוריה:מילים וביטויים באנגלית
קטגוריה:סלנג בשפה האנגלית
יוחנן הגדי

**יוחנן הגדי** (ביוונית: Ἰωάννης Γαδδίς) היה בנו של מתתיהו החשמונאי, אחיו של יהודה המכבי ואחד ממנהיגי מרד החשמונאים שפרץ בשנת 167 לפנה"ס. 

לא ידוע לנו הרבה על יוחנן, והוא הפחות מפורסם מבין חמשת בני מתתיהו: הוא לא עמד בראש הנהגת העם (כמו יהודה, יונתן ושמעון אחיו), ולא נהרג בקרב הרואי (כמו אלעזר אחיו). נראה ששמו השני של יוחנן, גדי, מרמז על מזל טוב. יוחנן מוזכר ראשון ברשימת חמשת בני מתתיהו בספר מקבים א, וייתכן שיש ללמוד מכך שהוא היה הבכור בין האחים.

יוחנן היה מהמפקדים הבכירים במרד החשמונאים. על פי ספר מקבים ב, בקרב מול ניקנור, חילק יהודה את הצבא לארבעה ראשים ואת כל אחד משלושה מאחיו הציב בראש מחלקה ובה אלף וחמש מאות איש. במקור היווני כתוב "יוסף" בין "שמעון" ו"יונתן", אולם נראה שנפלה בו טעות ומדובר ביוחנן. אולם ייתכן והמילה "אחיו" משמעותה כאן קרוביו וידידיו של יהודה. גם בזמן מאוחר יותר, בתקופת הנהגתו של יונתן, מכונה יוחנן "ראש החיל".
 
לאחר מות יהודה המכבי בקרב אלעשה מול בכחידס (מראשי צבאו של דמטריוס הראשון), מינה העם את יונתן אחיו למנהיג תחתיו. בכחידס רצה להרוג את יונתן, ויונתן ברח למדבר תקוע. לאחר מכן שלח יונתן את יוחנן הגדי אל הנבטים כדי להפקיד אצלם את הרכוש הרב שהיה עמו, אולם בני השבט הערבי "יַמְרִי" או "אמראיוס", שישבו במידבא, תפסו את יוחנן ואת הרכוש שהוביל, והרגו אותו.

לאחר זמן לא רב נקמו אחיו של יוחנן, יונתן ושמעון, את מותו מיד בני ימרי. נודע להם שבני ימרי עושים משתה נישואין גדול, והם יוצאים לקראת הכלה, שהייתה בת של אחד מראשי השבטים האחרים באזור. הם ארבו לחבורת מלווי החתן בסתר אחד ההרים, וכשאלה הגיעו, מלווים בכלי נגינה, בתופים, בנשק וברכוש רב – קמו עליהם אחי יוחנן מן המארב, המיתו רבים מהם (לפי יוסף בן מתתיהו היה מספר ההרוגים ארבע מאות איש), הבריחו את האחרים ולקחו את השלל.

## עץ משפחה של השושלת

## הערות שוליים

קטגוריה:חשמונאים
קטגוריה:תולדות עם ישראל: אישים
קטגוריה:חנוכה
קטגוריה:מורדים
קטגוריה:יהודי המאה השנייה לפנה"ס
קטגוריה:מרד החשמונאים: אישים
מדליית המלחמה 1939–1945

**מדליית המלחמה 1939-1945** (באנגלית: **War Medal 1939–1945**) היא מדליה אשר הוענקה לחברי הכוחות המזוינים הבריטיים וכוחות הביטחון של חבר העמים הבריטי אשר שירתו במהלך מלחמת העולם השנייה. המדליה הוענקה לחברי כוחות הביטחון או הצי הסוחר על שירות פעיל של לפחות 28 ימים בתקופה שבין ה-3 בספטמבר 1939 לבין ה-2 בספטמבר 1945.

## תיאור
המדליה מורכבת מדיסק עשוי כסף בקוטר 36 מ"מ. בצידו האחד מתואר ראשו של המלך ג'ורג' השישי (המלך המכהן בתקופת המלחמה) כאשר סביבו נכתב; GEORGIVS VI D:G:BR:OMN:REX ET INDIAE:IMP, תוארו המלכותי של המלך. מצידה השני של המדליה מאויר 'האריה הבריטי' כשהוא ניצב מעל דרקון בעל שני ראשים, הראש האחד הוא העיט (מסמל את מדינות הציר באירופה) והשני הוא ראש הדרקון (מסמל את מדינות הציר באסיה).

המדליה תלויה על סרט שבמרכזו פס אדום דק שמאוגף על ידי שני פסים לבנים דקים, אלו מאוגפים על ידי שני פסים כחולים עבים ולבסוף בקצוות הסרט, שני פסים אדומים עבים. תצורה זאת היא זו הנהוגה גם באות העיטור (גרסה מוקטנת של העיטור אשר נענדת לא באירועים פורמליים). למדליית המלחמה ניתן להוסיף אבזמי ציון לשבח בצורת 'עלי אלון' עשויים מארד לציון אזכור בלונדון גזאט, או עשויים מכסף לציון "ציון המלך לגבורה".

## קישורים חיצוניים

* תיאור המדליה באתר משרד הביטחון הבריטי .
* תיאור עיטורי מלחמת העולם השנייה באתר 'סטיבן סטרטפורד' .

המלחמה 1939-1945
המלחמה 1939-1945
קונרד גסנר

**קונרד גסנר** (בגרמנית: **Conrad Gesner**; 26 במרץ 1516 – 13 בדצמבר 1565) היה הומניסט, מורה, רופא, ביבליוגרף וחוקר טבע שווצרי, מחלוצי הביולוגיה החדשה. מחבר ספרי מדע משל עצמו, ומהדיר ספרי קדמונים. נודע בתור "אבי הביבליוגרפיה".

סוג הצמח Gesneria ומשפחתה Gesneriaceae נקראים על שמו. גם סוג העש Gesneria נקרא על שמו.

## ביוגרפיה
נולד בציריך, שווייץ. אביו, שהיה מוכר פרוות עני, שלח אותו ללמוד אצל דודו שאסף וגידל צמחי מרפא לפרנסתו.

בבית הספר, הוא הרשים את מוריו עד כדי כך שכמה מהם לקחו אותו תחת חסותם כדי שיוכל לקדם את החינוך שלו באוניברסיטאות כגון שטרסבורג. אחד ממוריו אף שימש לו כאב אומן לאחר מות אביו בקרב קאפל. לאחר מות אביו, עזב את ציריך ועבר ללמוד באוניברסיטת שטרסבורג, שם למד עברית. ב-1535, תסיסה דתית הובילה אותו חזרה לציריך, וחבריו באו שוב לעזרתו ואפשרו לו ללמוד באוניברסיטת בזל בשנת 1536.

גסנר פרסם את הספר "Bibliotheca universalis" בשנת 1545, אשר הייתה הביבליוגרפיה הראשונה מסוגה. הספר הוא קטלוג המונה כ-3,000 סופרים וכ-10,000 כותרים בני התקופה, הממוינים לפי סדר אלפביתי, וכולל גם הסברים קצרים על הסופרים. הספרים בקטלוג כללו כותרים בלטינית, יוונית ועברית. גסנר לא השמיט סופרים או ספרים על פי איכותם, אלא שאף לכלול את כל הידע שהיה זמין באותה תקופה ולהשאיר את הביקורת לקוראים. לאחר כשנתיים הוציא ביבליוגרפיה נוספת, "Pandectarum sive partitionum universalium libri XXI", אשר פיצל את רשימת הסופרים והספרים ל-21 כרכים המחולקים לפי נושאים. בזכות מאמצים אלו בתחום קטלוג הספרות, זכה גסנר לכינוי "אבי הביבליוגרפיה".

נפטר בשנת 1565 כתוצאה ממחלת הדבר.

## קישורים חיצוניים

* 

## הערות שוליים

קטגוריה:חוקרי טבע
קטגוריה:רופאים שווייצרים
קטגוריה:אישים שהונצחו בשטרות כסף שווייצרים
קטגוריה:ילידי 1516
קטגוריה:נפטרים ב-1565
פייר בלון

[שמאל|ממוזער|250px|תרשים של בלון המשווה בין [שלד אדם לציפור, בספרו אודות ציפורים מ-1555]]
**פייר בֶּלון** (בצרפתית: **Pierre Belon**, 1517 - אפריל 1564) רופא, חוקר טבע ותייר צרפתי.

## חייו
בלון נולד ב-1517 בסֶרָאן-פוּלְטוּרְט בקרבת לה מאן, צרפת. קיבל תואר דוקטור לרפואה לאחר לימודיו בפריז. בהמשך היה תלמידו של וולריוס קורדוס באוניברסיטת וויטנברג, ונסע איתו לגרמניה. כשחזר לצרפת קיבל את חסותו של פרנסואה דה טורנון, קרדינל ודיפלומט ידוע; הוא מימן את מסעו המדעי של בלון בשנים 1546-1549 לאזורים של יוון, טורקיה של היום, מצרים, חצי האי ערב וארץ ישראל. כשחזר פרסם בלון את ממצאיו, בליווי תרשימים שונים, בספרו "Observations", ב-1553. הוא פרסם מספר ספרים ידועים נוספים, בהם "L'Histoire de la nature des oyseaux", בו עסק בין השאר בהשוואת האנטומיה של ציפורים ובני אדם, ובכך היה לאחד המדענים הראשונים שעסקו באנטומיה השוואתית.

בלון היה דמות מוערכת אצל מלכי צרפת בתקופתו, אנרי השני ושארל התשיעי.

ב-1564 נרצח בלון במהלך סיור ערב שערך ביער בולון שבפריז.

## ספריו
*1551: *Histoire naturelle des estranges poissons*
*1553: *De aquatilibus* (קישור לגרסה מלאה של הספר)
*1553: *Les observations de plusieurs singularitez et choses memorables trouvées en Grèce, Asie, Judée, Egypte, Arabie et autres pays étrangèrs*
*1555: *Observations* (גרסה מחודשת לספרו הקודם)
*1555: *L'Histoire de la nature des oyseaux*

## קישורים חיצוניים

* פייר בלון, במהדורה האחת-עשרה של אנציקלופדיה בריטניקה
* 

קטגוריה:רופאים צרפתים
קטגוריה:מדענים צרפתים
קטגוריה:אורניתולוגים
קטגוריה:ילידי 1517
קטגוריה:נפטרים ב-1564
השרירים התולעיים (כף יד)

שמאל|ממוזער|250px|אצבעות כפופות במפרקיהן עם עצמות המסרק ובו זמנית ישרות במפרקים בין הגלילים. פועל יוצא של כיווץ השרירים התולעיים.ניתן לראות את השריר התולעי מתחת לכף היד (מנח האגודל בתמונה לא רלוונטי שכן אין שריר תולעי המתחבר אליו)
**השרירים התולעיים** (TA: Musculi lumbricales manus) הם ארבעה שרירים עמוקים בתוך כף היד. שריר תולעי אחד מחובר לכל אחת מארבע האצבעות התיכונות (לאצבע המורה, לאמה, לקמיצה ולזרת). כיווץ שריר תולעי מכופף את האצבע אליה הוא מחובר במפרק בין עצם המסרק לגליל המקורב ובה בעת פושט את המפרקים שבין הגלילים של אותה אצבע.

## תיאור
תחילתם של השרירים התולעיים בגידים של השריר כופף האצבעות העמוק. השרירים התולעיים הראשון והשני (של האצבע המורה ושל האמה) הם שרירים חצי נוצתיים והם מתחילים מהגידים המגיעים לאצבע המורה ולאמה בהתאמה. השרירים התולעיים השלישי והרביעי (של הקמיצה ושל הזרת) הם שרירים נוצתיים והם מתחילים כל אחד משני גידים. התולעי השלישי מתחיל מהגידים המגיעים לאמה ולקמיצה, התולעי הרביעי מתחיל מהגידים המגיעים לקמיצה ולזרת.

החלק המרוחק של כל שריר תולעי נאחז בחלק הצידי של מערכת הרצועות של האצבע אליה הוא מתחבר.

## עצבוב
השרירים התולעיים הראשון והשני מעוצבבים על ידי שורש העצב הצווארי השמיני (C8) ועל ידי שורש העצב החזי הראשון (T1) דרך עצב התווך.

השרירים התולעיים השלישי והרביעי מעוצבבים על ידי שורש העצב הצווארי השמיני (C8) ועל ידי שורש העצב החזי הראשון (T1) דרך הענף העמוק של עצב הגומד.

## קישורים חיצוניים

תולעיים
ביטוי (מדעי המחשב)

במדעי המחשב, **ביטוי** (באנגלית: **Expression**) הוא צירוף של ערכים, קבועים, משתנים, אופרטורים ופונקציות שמפורשים על פי סדר מסוים, ומותאמים לשפת תכנות כלשהי שמבצעת חישוב ומחזירה ערך אחר. הערך עשוי להיות מטיפוסים שונים - ערך מספרי, מחרוזת, לוגי וכן הלאה. לדוגמה, 2+3 הוא ביטוי אריתמטי שערכו יחושב להיות 5. אזכור של משתנה הוא ביטוי כי הוא מצביע לערך בזיכרון, ולכן y+6 זהו ביטוי הכולל את המשתנה y. דוגמה לביטוי יחס בשפות ממשפחת ה-C הוא 4==4, שערכו יחושב להיות **אמת**.

בשפות תכנות רבות, בהן שפות ממשפחת ה-C, לפקודה יש ערך, ששייך לטיפוס המכיל איבר יחיד (void ב-C, unit בשפת ML). אין דרך להשתמש בערכים כאלה. פונקציה, ולכן גם כל ביטוי הכולל פונקציה, עשוי לכלול **תוצאת לוואי**. ביטוי עם תוצאת לוואי בדרך כלל לא מאופיין בהתייחסות-שקופה (Referential Transparency). בשפות רבות (בהן שפת C) ביטויים העומדים בפני עצמם ואינם חלק מביצוע פקודה נקראים ביטויי-פקודה (Expression Statements). במקרה זה הייעוד היחיד של ביטוי כזה הוא השגת תוצאת-הלוואי שלו, והתוכנית תתעלם מהערך שלו.

קטגוריה:תכנות
יאן סוואמרדם

**יאן סוואמרדם** (בהולנדית: **Jan Swammerdam**; 12 בפברואר 1637, אמסטרדם – 17 בפברואר 1680) היה חוקר טבע וביולוג הולנדי, מוסמך לרפואה, ממייסדי האנטומיה המדויקת של חסרי חוליות ובעל מוזיאון פרטי.

סוואמרדם תיאר את מנגנון הנשימה, היה בין הראשונים שהוכיחו כי הזרע של הזכרים מפרה את הביצית של הנקבה. במחקריו על החרקים הביא הוכחות לקיומם של שלבים שונים בחיי החרקים – לכך שביצה, פגית, גולם וחרק המבוגר אינם מינים שונים, אלא צורות שונות של אותם היצורים. במיוחד נודעה המונוגרפיה שלו על הדבורים. כחלק ממחקריו האנטומיים ערך ניסויים בנוגע לכיווץ השרירים. סוואמרדם היה הראשון שצפה ותיאר את הכדוריות האדומות. כמו כן נמנה עם ראשוני המדענים שהשתמשו (ב-1688) במיקרוסקופ בנתיחות האנטומיות ושיטותיו הטכניות נשארו בשימוש מאות בשנים.

## רקע משפחתי
יאן סוואמרדם נולד ב-1637 באמסטרדם כשלישי מבין חמשת הילדים של יאן יאקובזון סוומרדם (1606–1678), רוקח ידוע, ושל אשתו, ברטיה יאנס קורוורס. הסב מצד האב היה סוחר עצים בלסטאחה.
שני הילדים הראשונים של הזוג סוואמרדם נקטפו בדמי ימיהם. אחרי יאן נולד ב-1640 עוד בן, יאקובוס, שהמשיך את דרך האב כרוקח, וב-1642 עוד בת, יאנטיה. בית המשפחה ובית המרקחת, ששכנו בבניין נאה בן ארבע קומות על גדת תעלת אודה סכאנס (Oude Schans), אכסנו אוספים מפורסמים של מחצבים, מאובנים, חרקים ומטבעות מכל העולם. בנעוריו עזר יאן בטיפול באוספיו של אביו.
בשנת 1661 נפטרה האם. יאן הצעיר היה מיועד ללימודי כמורה אבל מפני שהלך שבי אחרי הגותו של דקארט החליט להקדיש את עצמו לחקר ותאור הטבע.

## שנות לימודיו
נרשם לאוניברסיטת ליידן, בה למד רפואה, לרבות אנטומיה ופיזיולוגיה אצל מורים דגולים כמו יוהנס ואן הורנה ובמיוחד פרנסיסקוס סילביוס שסביבו התאספו חוקרים צעירים ומוכשרים כמו נילס סטנסן, פרדריק ראוס ורייניר דה חראף.

אחרי שסיים מבחני תואר ראשון ברפואה באוקטובר 1663, נסע יאן סוואמרדם לצרפת, שם שהה בעיר סומיר, בביתו של טנגי לה פוור, איש אשכולות, שלימד באקדמיה הפרוטסטנטית במקום, ואחר כך באיסי ובפריז אצל המלומד והדיפלומט מלכיסדק תבנו, איתו שמר על קשרי ידידות ועל התכתבות לאורך השנים. בחוג האקדמי של תבנו, שבו ביקרו עוד מדענים צעירים כמו סטנו (סטנסן) היו דנים בסוגיות מדעיות ופילוסופיות, למשל ברעיונותיו של דקארט. בשובו לליידן בספטמבר 1665
הוא הצטרף לקבוצת רופאים ומלומדים, ביניהם חירארד בלאס, שקראו לעצמם "המכללה הפרטית של אמסטרדם". הם נפגשו באופן לא סדיר עד שנת 1672 ופרסמו, בין היתר, ממצאים של מחקריהם.

בחורף 1666–1667 עסק סוואמרדם במחקרים על חרקים ובשיתוף פעולה עם יוהנס וון הורנה - על האנטומיה של הרחם.
ב 22 בפברואר 1667 עבר את בחינות הגמר לתואר דוקטור ברפואה עם תזה בנושא הנשימה, שהתבססה על מחקר שערך 4 שנים קודם לכן, ב-1663.
אחרי סיום הלימודים באוניברסיטה עסק רבות בחקר החרקים, למורת רוחו של אביו שקיווה כי בנו יעבוד ברפואה. היחסים בין השניים התידרדרו עד כדי כך שהאב הפסיק לממן את מחקריו האנטומולוגיים. משום כך נאלץ סוואמרדם, לפחות מדי פעם, לעסוק בעיסוקים קשורים לרפואה, כמו נתיחת גופות, על מנת להתפרנס ולממן בעצמו את מחקריו.

## קישורים חיצוניים

* הערך "סוומרדם" מאת Mary Winsor ב-Complete Dictionary of Scientific Biography,New York, Charles Scribner's sons 2008
* 
* 

קטגוריה:מדענים הולנדים
קטגוריה:רופאים הולנדים
קטגוריה:חוקרי טבע
קטגוריה:בוגרי אוניברסיטת ליידן
קטגוריה:ביולוגים הולנדים
קטגוריה:הולנדים שנולדו במאה ה-17
קטגוריה:ילידי 1637
קטגוריה:הולנדים שנפטרו ב-1680
ג'ון ריי

**ג'ון ריי** (באנגלית: **John Ray**, 29 בנובמבר 1627, בלק נוטלי, אנגליה - 17 בינואר 1705) היה חוקר טבע, כונה **אבי תולדות הטבע האנגלי**. שיטת סיווג הצמחים שלו, אותה פרסם בספרו "Historia Plantarum" (מלטינית: "ההיסטוריה של הצמחים"), הייתה צעד חשוב בדרך לקראת בניית השיטה המודרנית של מיון עולם הטבע.

## גלריה

קובץ:John Ray by Roubiliac, British Museum.jpg|פסל הנצחה של ג'ון ריי
קובץ:John Ray birthplace's in Black Notley, Essex.jpg|בית הולדתו של ג'ון ריי בבלק נוטלי
קובץ:Memorial to John Ray in the churchyard of St Peter and St Paul in Black Notley.jpg|אנדרטה לג'ון ריי בחצר הכנסייה של סנט פיטר וסנט פול בבלאק נוטלי


## קישורים חיצוניים

* 

קטגוריה:חוקרי טבע
קטגוריה:ילידי 1627
קטגוריה:נפטרים ב-1705
דורית גולנדר

**דורית דרוקר גולנדר** (1 באפריל 1949), כיהנה כשגרירת ישראל ברוסיה בשנים 2010–2015.

נולדה בווילנה שבליטא ב-1949 ועלתה לישראל עם הוריה, ליזה ושלומי דרוקר, ב-1967. היא למדה עברית בקיבוץ גליל ים ולמדה סובייטולוגיה ואנגלית באוניברסיטה העברית בירושלים.

מ-1968 עבדה בתחנת הרדיו "קול ישראל" במחלקה הרוסית, כששידרה, זוהתה בכינוי "שלומית לידור".

בשנים 1996–2010 הייתה מנהלת ועורכת תחנת הרדיו רק"ע, ונחשבת ממייסדי התחנה, שהוקמה ב-1991 ויועדה עבור העולים החדשים.

ב-18 באוקטובר 2010 מונתה על ידי שר החוץ אביגדור ליברמן לשגרירת ישראל ברוסיה במקומה של אנה אזרי אשר כיהנה כשגרירה מ-2006.

נשואה, אם לשני בנים, וסבתא לשבעה נכדים.

## הערות שוליים

קטגוריה:שגרירות ישראל
קטגוריה:שגרירי ישראל ברוסיה
קטגוריה:סגל קול ישראל
קטגוריה:ישראליות ילידות ליטא
קטגוריה:ישראלים ילידי ליטא
קטגוריה:בוגרי האוניברסיטה העברית בירושלים
קטגוריה:בוגרות האוניברסיטה העברית בירושלים
קטגוריה:ישראליות שנולדו ב-1949
קטגוריה:ישראלים שנולדו ב-1949
חיתוך אלכסוני

במתמטיקה ובתורת הקבוצות בפרט, **חיתוך אלכסוני** היא פעולה המוגדרת על סדרות מסוימות של קבוצות.

אם \displaystyle\delta סודר ו- \displaystyle\langle X_\alpha \mid \alpha סדרה של תת קבוצות של \displaystyle\delta אז החיתוך האלכסוני שלהן המסומן על ידי

\ \Delta_{\alpha,

מוגדר להיות:

\ \{\beta.

כלומר, לכל סודר \displaystyle\beta מתקיים \displaystyle\beta\in \Delta_{\alpha אם ורק אם הוא שייך ל- \displaystyle\beta האיברים הראשונים של הסדרה.

## ראו גם
*על מסנן נורמלי
*למת פודור

קטגוריה:תורת הקבוצות
שגרירות ישראל במוסקבה

**שגרירות ישראל במוסקבה** היא הנציגות הדיפלומטית העיקרית של מדינת ישראל ברוסיה. השגרירות שוכנת ברחוב בולשאיה אורדינקה 56 בראיון (רובע) יאקימנקה, מוסקבה. מאז 2025 שגריר ישראל ברוסיה הוא עודד יוסף.

## היסטוריה
היחסים הדיפלומטיים בין ברית המועצות ישראל כוננו לראשונה במאי 1948. ביוני של אותה שנה הוקמה לראשונה במוסקבה נציגות רשמית של מדינת ישראל, שהוגדרה אז צירות (ולא שגרירות). בראשה עמדה גולדה מאיר, לימים ראש ממשלת ישראל.

ב-1953 - בעקבות משפט הרופאים, הפיגוע בצירות הסובייטית וניתוק היחסים הדיפלומטיים בין ברית המועצות לישראל - נאלץ הציר הישראלי דאז, שמואל אלישיב, לעזוב את מוסקבה. ב-20 ביולי 1953, לאחר מותו של סטלין, נמסרה הודעה על חידוש היחסים, והציר אלישיב הגיש מחדש את כתב האמנתו. ב-1954 הועלה דרג היחסים בין המדינות והנציגות הפכה לשגרירות.

ביוני 1967, בעקבות מלחמת ששת הימים, נותקו היחסים בין המדינות, והשגרירות נסגרה. 

ישראל המשיכה לשלם שכירות עבור בית השגרירות במוסקבה, וישראל יוצגה על ידי מחלקת אינטרסים בשגרירות הולנד. ביולי 1987 אישרה ברית המועצות למשלחת קונסולרית ישראלית בת ששה חברים לחדש את פעילותה במוסקבה, תחת המנדט של בדיקת תפקודה של מחלקת האינטרסים. המשלחת פעלה בתחילה מתוך מבנה שגרירות הולנד, ובמאי 1989 עברה לבניין שגרירות ישראל הישן.

בדצמבר 1991 חודשו היחסים הדיפלומטיים בין ישראל לברית המועצות, ואריה לוין מונה לשגריר ישראל במוסקבה. לאחר התפרקות ברית המועצות וכינון יחסי ישראל–רוסיה, הפך לוין לשגריר ישראל ברוסיה. במקביל פתחה רוסיה שגרירות משלה ברמת גן, שלאחר מכן עברה לרחוב הירקון בתל אביב.

## ראשי הנציגות לדורותיהם

## ראו גם
*נציגויות דיפלומטיות של ישראל בעולם
*יחסי ישראל–רוסיה
*יחסי ברית המועצות–ישראל
*משרד החוץ

## קישורים חיצוניים
* 

## הערות שוליים

מוסקבה
קטגוריה:יחסי ישראל–רוסיה
קטגוריה:יחסי ברית המועצות – ישראל
קטגוריה:מוסקבה: מבנים
ישראל
פאול פון רננקמפף

**פאול פון רננקמפף** (בגרמנית: **Paul von Rennenkampf**; ברוסית: **Па́вел Ка́рлович фон Ренненка́мпф**, **פאוול קרלוביץ**'; 17 באפריל 1854 – 1 באפריל 1918) היה גנרל בצבא האימפריה הרוסית שהשתתף בקרבות בתחילת מלחמת העולם הראשונה. הוצא להורג על ידי הבולשביקים.

## ביוגרפיה
הוא נולד באסטוניה במשפחה של גרמנים-בלטים. בגיל 19 התקבל לבית ספר צבאי בהלסינקי. הוא הצטיין בלימודיו והמשיך באקדמיה הצבאית ניקולאייבסקי בסנקט פטרבורג. הוא טיפס בתפקידים ובדרגות.

בשנים 1900–1901 השתתף במאבק במרד הבוקסרים, ניהל מספר קרבות מוצלחים במנצ'וריה והצליח להסיר את השתלטות הבוקסרים על חרבין. לאחר דיכוי המרד הוצע לו פיקוד על המשמר המלכותי של הצאר אבל הוא סירב.

הוא נפצע במלחמת רוסיה–יפן (1904–1905). הוא השתתף ביחד עם אלכסנדר סמסונוב בקרב מוקדן וסמסונוב האשים אותו בתבוסה בכך שלא מיהר לעזור לו בלחימה.

ב-1905 נשלח לסיביר ודיכא שם מרד מקומי. לאחר מכן הועלה לדרגת גנרל והתמנה לראש המטה הצבאי במחוז וילנה.

בתחילת מלחמת העולם הראשונה התמנה פון רננקמפף למפקד הארמייה הראשונה ופלש לפרוסיה המזרחית. בתחילה נחל ניצחון בקרב גומבינן אבל קיבל ביקורות קשות ודרישה להדיחו לאחר שלא עזר לעמיתו, הגנרל אלכסנדר סמסונוב שהארמייה השנייה עליה פיקד הושמדה על ידי הגרמנים בקרב טננברג, תבוסה שגרמה להתאבדותו של סמסונוב.

לאחר שהגרמנים השמידו את הארמייה של סמסונוב הם התפנו לטפל ברננקמף ובקרב הראשון על האגמים המזוריים, בספטמבר 1914, נחל רננקמפף תבוסה קשה ונאלץ לסגת מפרוסיה.

לאחר כישלונו בקרב לודז' בנובמבר 1914, הוא הודח מתפקידו והואשם בחוסר תפקוד ואף בבגידה (בגלל מוצאו הגרמני). ב-6 באוקטובר 1915 הוא פוטר מהצבא.
במהפכת פברואר, 1917, הוא נאסר על ידי ממשלת המעבר הרוסית ונכלא במבצר פטרופבלובסקיה בסנקט פטרבורג באשמה של תפקוד לקוי ומעילה.

במהפכת אוקטובר הוא שוחרר ועבר לעיר טגנרוג לחוף ים אזוב, שם חי בשם "מנדוסאקיס" וטען שהוא אזרח יווני.

הבולשביקים גילו את זהותו והציעו לו תפקיד פיקודי בצבא האדום במלחמת האזרחים ברוסיה. לאחר שסירב הוא נידון למוות והוצא להורג ב-1 באפריל 1918.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:גנרלים בצבא האימפריה הרוסית
קטגוריה:אישים במלחמת רוסיה–יפן
קטגוריה:מעוטרי עיטור גיאורגי הקדוש
קטגוריה:מעוטרי עיטור ולדימיר הקדוש
קטגוריה:גרמנים-בלטים
קטגוריה:מפקדי ארמיות רוסיות
קטגוריה:מפקדי ארמיות בצבא האימפריה הרוסית במלחמת העולם הראשונה
קטגוריה:אנשי צבא במרד הבוקסרים
קטגוריה:בוגרי האקדמיה הצבאית של המטה הכללי
קטגוריה:אישים שהוצאו להורג ברוסיה וברית המועצות
קטגוריה:רוסים שנולדו ב-1854
קטגוריה:רוסים שנפטרו ב-1918